A BIZOTTSÁG 1820/2005/EK RENDELETE
(2005. november 8.)
a piaci mechanizmusokra tekintettel a borpiac közös szervezéséről szóló 1493/1999/EK tanácsi rendelet végrehajtása részletes szabályainak megállapításáról szóló 1623/2000/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 33. cikkére,
mivel:
(1)
Az 1623/2000/EK bizottsági rendelet (2) meghatározza az üzemanyag-ágazatban bioetanolként való Közösségen belüli felhasználásra szánt boralkohol ajánlattételi eljárás útján történő értékesítési rendszerét. Az ezért az alkoholért kapható legelőnyösebb eladási ár elérése érdekében kedvezőbbé kell tenni a versenyfeltételeket a boralkoholpiacon.
(2)
E célból egyrészt támogatni kell az ajánlattevők számának növelését a jóváhagyási eljárás egyszerűsítésével. Másrészt adott esetben lehetővé kell tenni ezen vállalatok számára, hogy maguk választhassák ki az ügyfelek közül azokat, akiknek eladják a feldolgozott alkoholt végső felhasználásra.
(3)
Ennek érdekében helyénvaló, hogy az ajánlattevő ne legyen köteles megjelölni az ajánlat benyújtásakor az alkohol rendeltetését és végső vásárlóját, feltéve, hogy ezt a boralkoholt végül a Közösségben bioetanolként használják fel az üzemanyag-ágazatban.
(4)
Az alkohol tervezett végső felhasználásának garantálására növelni kell a teljesítési biztosíték összegét.
(5)
Meg kell határozni azon feltételeket, amelyek a vállalatok ajánlattételi eljáráson való részvételére vonatkoznak a jóváhagyásuk időpontjához képest.
(6)
Az intervenciós hivatalok, a tagállamok és a Bizottság közötti információáramlást átláthatóbbá és hatékonyabbá kell tenni.
(7)
Következésképpen helyénvaló az 1623/2000/EK rendelet módosítása.
(8)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
Az 1623/2000/EK rendelet a következőképpen módosul:
1.
A 92. cikk a következőképpen módosul:
a)
a (2) bekezdés a következőképpen módosul:
i.
a c) pont helyébe a következő szöveg lép:
„c)
a vállalat székhelye és azon létesítmények tervrajzának másolata, amelyekben az alkohol feldolgozásra kerül, az éves feldolgozói kapacitás megjelölésével;”
ii.
az e) pont helyébe a következő szöveg lép:
„e)
a vállalat kötelezettségvállalása, hogy minden végső vásárló bioetanolként üzemanyaggyártásra használja fel az alkoholt a Közösségben.”
b)
az (5) bekezdés helyébe a következő szöveg lép:
„(5) A tagállamok azonnal értesítik a Bizottságot minden új jóváhagyásról vagy jóváhagyás-megvonásáról, megjelölve a határozat pontos időpontját.”
2.
A 94. cikk (1) és (2) bekezdése helyébe a következő szöveg lép:
„(1) Ajánlatokat csak olyan vállalatok nyújthatnak be, amelyek az ajánlattételi felhívás megjelenésének időpontjában már jóváhagyással rendelkeztek.
(2) Az ajánlattevő tételenként csak egy ajánlatot nyújthat be. Amennyiben az ajánlattevő tételenként több ajánlatot nyújt be, mindegyik ajánlata érvényét veszti.”
3.
A 94a. cikkből a c) pontot el kell hagyni.
4.
A 94b. cikk (3) bekezdésének helyébe a következő szöveg lép:
„(3) A Bizottság értesíti az e cikk alkalmazásában hozott határozatokról a tagállamokat és azokat az - ajánlattétel tárgyát képező alkoholt raktározó - intervenciós hivatalokat, amelyekhez ajánlatot nyújtottak be.”
5.
A 94c. cikk helyébe a következő szöveg lép:
„94c. cikk
Odaítélés és a Bizottság tájékoztatása
(1) Az intervenciós hivatal haladéktalanul, tértivevénnyel értesíti az ajánlattevőket az ajánlattételük ügyében hozott döntésről.
(2) Az intervenciós hivatal értesíti a Bizottságot a 94b. cikk (3) bekezdésében említett értesítés kézhezvételét követő öt munkanapon belül a benyújtott ajánlatok ajánlattevőinek nevéről és címéről.
(3) Az (1) bekezdésben említett értesítés kézhezvételét követő két héten belül az intervenciós hivatal minden sikeres ajánlattevő számára kiállít egy odaítélési nyilatkozatot, amely igazolja, hogy ajánlattételüket elfogadták.
(4) Az (1) bekezdésben említett, a döntésről szóló értesítés kézhezvételének napjától számított két héten belül minden egyes sikeres ajánlattevő igazolja az érintett intervenciós hivatal részére, hogy a 100 térfogatszázalékos alkohol után hektoliterenként 40 euró teljesítési biztosítékot helyezett letétbe annak biztosítására, hogy az alkohol teljes mennyiségét, valóban a 92. cikk (1) bekezdésében meghatározott célokra használják fel.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2006. január 1-jétől kell alkalmazni.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2005. november 8-án.